V rámci prebiehajúceho MPK k Akčnému plánu digitálnej transformácie Slovenska ako Slovensko.Digital predkladáme nižšie uvedené pripomienky. Predmetom pripomienkového konania z našej strany nebol celý dokument a jeho kapitoly, ale len vybrané kapitoly.

**Zoznam pripomienok Slovensko.Digital:**

**Pripomienka č. 1**

**Kapitola, časť dokumentu:** Úvod

**Konkrétna textácia:**

**Znenie pripomienky:** V rámci dokumentu chýba proces pre aktualizáciu daného dokumentu, t.j. samotného akčného plánu. K aktualizáciám môže dochádzať aj z objektívnych dôvodov, na ktoré bude potrebné v rámci akčného plánu reagovať. Cieľom akčného plánu je agilne reagovať na vzniknuté situácie, potreby a požiadavky a efektívne alokovať zdroje, či už finančné alebo ľudské.

**Typ pripomienky:** Obyčajná

**Požiadavka, návrh:** Odporúčame doplniť proces a mechanizmy relevantné pre aktualizáciu akčného plánu.

**Pripomienka č. 2**

**Kapitola, časť dokumentu:** Úvod

**Konkrétna textácia:**

**Znenie pripomienky:** V rámci dokumentu chýba proces pre vyhodnocovanie efektívnosti podpory, investícií do jednotlivých opatrení akčného plánu. Cieľom je dokument obsahoval samoregulačný framework pre včasné vyhodnocovanie, či investície do jednotlivých opatrení majú prínos, alebo je potrebné ich podporu zastaviť, prehodnotiť.

**Typ pripomienky:** Zásadná

**Požiadavka, návrh:** Požadujeme doplnenie dokumentu o takéto samoregulačné mechanizmy.

**Pripomienka č. 3**

**Kapitola, časť dokumentu:** Úvod

**Konkrétna textácia:** Odpočet implementácie Akčného plánu bude predložený Vláde SR každoročne vždy ku koncu júna.

**Znenie pripomienky:** V prípade ak monitoring plnenia akčného plánu bude naviazaný na jeho odpočet voči Vláde SR, tak interval raz ročne považujeme za nedostatočný. Odpočet a monitorovanie plnenia akčného plánu raz za rok môže byť nedostatočný a môže spôsobiť vznik časového stresu, straty a minimalizáciu možnosti realizácie nápravných opatrení zo strany ÚPVII.

**Typ pripomienky:** Zásadná

**Požiadavka, návrh:** Odpočet smerom na Vládu SR nech ide kľudne aj raz za rok, ale dokument by mal obsahovať popis kontrolného mechanizmu na na nižšej úrovni, napr. spomínaná pracovná skupina a na častejšom, minimálne na šesť mesačnom intervale. Gestorom tohto procesu by mal byť ÚPVII.

**Pripomienka č. 4**

**Kapitola, časť dokumentu:** Inštitucionálne zázemie na zvýšenie inovatívnej výkonnosti Slovenska vrátane posilnenia schopnosti využiť nové digitálne fondy EÚ

**Konkrétna textácia:** Zároveň sa s ňou musia na domácej pôde identifikovať aj dotknuté rezorty.

**Znenie pripomienky:** Predpokladáme, že jednotlivé rezorty sa už identifikovali a stotožnili s akčným plánom a že poznajú opatrenia a povinnosti v ich gescii a súhlasili s ich zaradením do akčného plánu.

**Typ pripomienky:** Zásadná

**Požiadavka, návrh:** Požadujeme danú textáciu vypustiť, nakoľko by v štádiu spracovania tohto dokumentu mala byť irelevantná.

**Pripomienka č. 5**

**Kapitola, časť dokumentu:** A Zabezpečíme priamu politickú podporu prioritným oblastiam Akčného plánu

**Konkrétna textácia:** Dotknuté ministerstvá a ostatné ústredné orgány štátnej správy si prispôsobia svoju vlastnú organizačnú štruktúru tak, aby podporovali napĺňanie prioritizovaných oblastí Akčného plánu v rozsahu vecnej pôsobnosti danej inštitúcie. Pre úspešnosť Akčného plánu je extrémne dôležité, aby sa dotknuté rezorty identifikovali s „vlastníctvom“ danej témy ako aj priority, ktorých odpočet, pokiaľ je to možné, by mal byť pod priamym politickým vedením. Tieto útvary budú zároveň predstavovať kontaktné body pre odpočet jednotlivých úloh z Akčného plánu.

**Znenie pripomienky:** Dovoľujeme si upozorniť, že už len tieto opatrenia budú mať náročnosť rádovo v mesiacoch. Zároveň z akčného plánu nie je jasné, ktoré opatrenia a ich realizácia sú naviazané na potrebu takýchto organizačno-administratívnych zmien a ktoré je možné realizovať aj bez týchto zmien.

**Typ pripomienky: Zásadná**

**Požiadavka, návrh:** Požadujeme detailnejšie rozpracovanie akčného plánu. Aktuálna úroveň detailu je pre jeho plnenie, logickú následnosť jednotlivých opatrení a pod. nedostatočná a následné monitorovania a odpočtovanie nedostatočná.

**Pripomienka č. 6**

**Kapitola, časť dokumentu:** Všetky opatrenia v rámci celého dokumentu

**Konkrétna textácia:** Štruktúra opisu opatrenia a miera detailu informácií a jednoznačnosť

**Znenie pripomienky:** Štruktúru opatrení z formálnej a aj obsahovej stránky považujeme za nedostatočnú. Pri veľkom počte opatrení nie je jasné, aké výsledky, výstupy majú byť dosiahnuté k definovaným termínom. Napr. pri opatrení Iniciovanie, podpora vzniku a prepájania centier digitálnych inovácií na Slovensku (DIH / CDI) nie je jasné, čo má byť dosiahnuté a následne aj odpočtované, má to byť materiál Národnej stratégie pre podporu DIH alebo do 31.12.2020 majú byť už vybudované DIH/CDI. Napr. pri opatrení Podpora vzniku a aktivít platforiem pre výskum a využitie technológie blockchain nie je jasné, čo sa myslí pod pojmom “vytvoriť slovenskú platformu”, ide o inštitúciu, organizačnú jednotku alebo diskusné fórum? Takáto neurčitosť, relatívnosť jednotlivých opatrení vytvára priestor a riziko pre nesprávne pochopenie akčného plánu a pre nedosiahnutie cieľov.Zároveň nie je možné objektívne posúdiť náročnosť a rozsah jednotlivých opatrení.

**Typ pripomienky:** Zásadná

**Požiadavka, návrh:** Požadujeme opis opatrení konkretizovať.Požadujeme zmeniť štruktúru opatrenia. Požadujeme doplniť ďalšie informácie a to:

* aké výsledky, výstupy a kedy majú byť na základe opatrenia dodané,
* informáciu, či ide o opatrenie, ktoré sa už realizuje (napr. na základe iných dokumentov ako je napr. NKIVS), alebo či ide o opatrenie, ktoré je plánované, t.j. jeho realizácia sa ešte nezačala
* súvislosť, závislosť opatrenia s inými navrhovanými opatreniami v akčnom pláne, aby sa identifikovalilogické, technické a časové závislosti

**Pripomienka č. 7**

**Kapitola, časť dokumentu:** E Podpora vzniku a aktivít platforiem pre výskum a využitie technológie blockchain

**Konkrétna textácia:** Celý opis opatrenia

**Znenie pripomienky:** Nerozporujeme výskum využitia technológie blockchain. Sme názoru, že takéto aktivity by mali byť realizované vo forme postupných proof of concept projektov, a systematickou podporou výskumných činností akademickými tímami alebo súkromným sektorom a nie masívnych programov.

**Typ pripomienky:** Zásadná

**Požiadavka, návrh:** Upraviť návrh opatrenia v zmysle predloženej pripomienky.

**Pripomienka č. 8**

**Kapitola, časť dokumentu:** G Podpora vzniku a aktivít národného kompetenčného a koordinačného centra pre kybernetickú bezpečnosť

**Konkrétna textácia:**

**Znenie pripomienky:** Z opisu opatrenia nie sú jasné dopady na existujúce usporiadanie a právomoci jednotlivých CSIRTov.

**Typ pripomienky:** Zásadná

**Požiadavka, návrh:** Požadujeme rozšíriť opis opatrenia o dopad na existujúce organizačné a kompetenčné usporiadanie v rámci inštitúcií, ktoré realizujú kybernetickú bezpečnosť v SR.

**Pripomienka č. 9**

**Kapitola, časť dokumentu:** Koordinácia úloh a aktivít Akčného plánu, Pracovná úroveň: vytvorenie pracovnej skupiny pre digitálnu transformáciu

**Konkrétna textácia:** Za monitorovanie plnenia jednotlivých opatrení ako aj nastavovanie Akčného plánu na nasledujúce obdobia bude zodpovedná organizačná jednotka ÚPVII - sekcia digitálnej agendy (ďalej „SDA“). Uvedená jednotka nastaví v spolupráci s príslušnými rezortmi a zároveň aj s odbornou verejnosťou merateľné ukazovatele pre stanovené ciele a spôsob zberu údajov pre ich vyhodnocovanie v pravidelných intervaloch.

**Znenie pripomienky:** Predmetný postup stanovenia ukazovateľov pre ciele až po schválení akčného plánu považujeme za vyslovene nesprávny. Predmetný postup vygeneruje ukazovatele na základe už definovaných opatrení, aktivít, čo predstavuje neobjektívny postup, pohľad. Korektný postup mal byť, že pre jednotlivé ciele ciele mali byť v rámci prípravy akčného plánu definované ukazovatele a následne mali byť definované opatrenia, ako dané ukazovatele naplniť.

**Typ pripomienky:** Zásadná

**Požiadavka, návrh:** Požadujeme zmeniť proces tvorby a schvaľovania predmetného dokumentu.

**Pripomienka č. 10**

**Kapitola, časť dokumentu:** 1.1 Vzdelávanie a digitálne zručnosti

**Konkrétna textácia:**

**Znenie pripomienky:** Na základe navrhnutých opatrení usudzujeme, že akčný plán vychádza z predpokladov, že na školách je dostatok učiteľov a tento stav bude vyhovujúci aj v blízkej budúcnosti. Požadujeme teda do opisu opatrenia doplniť odkazy, odvolávky na iné stratégie a dokumenty, ktoré riešia zvýšenia a stabilizáciu učiteľov na školách. Navrhované opatrenia akčného plánu sú závislé od existencie práve takýchto opatrení v oblasti vzdelávania a stabilizácie učiteľov.

**Typ pripomienky:** Zásadná

**Požiadavka, návrh:** Požadujeme doplnenie odkazov, odvolávok na konkrétne stratégie a dokumenty, ktoré riešia zvýšenia a stabilizáciu učiteľov na školách.

**Pripomienka č. 11**

**Kapitola, časť dokumentu:** 2.1.5 Zriadime inštitút pre sprístupňovanie dôveryhodných údajov

**Konkrétna textácia:**

**Znenie pripomienky:** Z opisu opatrenia nie je jasné, či sa myslí dátovým trustom. Ide o nový subjekt, alebo novú organizačnú jednotku? Taktiež nie je jasné, aké konkrétne výsledky má „dátový trust“ dosiahnuť. V súčasnosti už predsa existuje v rámci ÚPVII organizačná zložka „Dátová kancelária“. Namiesto nič nehovoriacich formulácií typu „výsledkom musí byť implementácia vybraného modelu v praxi“ odporúčame stanoviť si konkrétne ciele, napr. v oblasti otvorených údajov. Sprístupnenie údajov z dopravy, alebo aj katastra nehnuteľností ako otvorených údajov je opakovane uvádzané ako priorita, už aj viac ako 10 rokov, zatiaľ bez konkrétnych výsledkov.

**Typ pripomienky:** Zásadná

**Požiadavka, návrh:** Požadujeme konkretizovať opatrenie.

**Pripomienka č. 12**

**Kapitola, časť dokumentu:** 2.1.6 Nasadíme pilotné riešenie pre správu osobných údajov

**Konkrétna textácia:**

**Znenie pripomienky:** Žiadame túto úlohu preformulovať v súlade s úlohami NKIVS. Cieľom nie je nasadenie Systému na správu osobných údajov, ktorý žiadame z tejto úlohy odstrániť. Namiesto toho žiadame v rámci tejto úlohy vložiť vytvorenie služby Moje údaje (My Data), ktorá zabezpečí, že subjekt (fyzická alebo právnická osoba) bude mať prístup ku všetkým údajom spracúvaným vo verejnej správe ktoré sa jej týkajú, t.j. má k nim vzťah. Zároveň bude zabezpečené vykonania práva subjektu vedieť, kto v rámci verejnej správy jeho údaje použil a za akým účelom. Taktiež vo všetkých aktívnych konaniach, bez ohľadu na spôsob ich začatia, ktoré sa subjektu týkajú, bude prístupná informácia o stave konania, história doteraz vykonaných krokov, momentálne vykonávaný krok a informácia „na čo sa čaká“ a predpokladané následné kroky. Tieto formulácie sú citované z kap. 7.3 NKIVS.

**Typ pripomienky:** Zásadná

**Požiadavka, návrh:** Požadujeme zmeniť opatrenie.

**Pripomienka č. 13**

**Kapitola, časť dokumentu:** 2.1.5 Zriadime inštitút pre sprístupňovanie dôveryhodných údajov

**Konkrétna textácia:**

**Znenie pripomienky:** Z opisu opatrenia nie je jasné, či sa myslí dátovým trustom. Ide o nový subjekt, alebo novú organizačnú jednotku?

**Typ pripomienky:** Obyčajná

**Požiadavka, návrh:** Požadujeme konkretizovať opatrenie.

**Pripomienka č. 14**

**Kapitola, časť dokumentu:** 2.1.7 Vyskúšame pilotného osobného asistenta postaveného na osobných údajoch

**Konkrétna textácia:**

**Znenie pripomienky:** Cieľom štátu by nemalo byť obstaranie konkrétnej implementácie takéhoto riešenia, ale malo by byť vytvorenie prostredia, ekosystému, aby takéto riešenia mohli vznikať samovoľne z iniciatívy tretích strán, t.j. sprístupnenie potrebných údajov, potrebných API a pod. Je možné už teraz predpovedať, že na základe trhu a špecializácie jednotlivých subjektov na trhu budú vznikať samostatné, špecializované riešenia na jednotlivé domény a klientov.

**Typ pripomienky:** Zásadná

**Požiadavka, návrh:** Požadujeme opatrenie upraviť v zmysle pripomienky.

**Pripomienka č. 15**

**Kapitola, časť dokumentu:** 3. Zlepšíme schopnosti verejnej správy inovovať a využívať údaje v prospech občanov

**Konkrétna textácia:**

**Znenie pripomienky:** Akčný plán definuje veľa aj nových povinností pre existujúce alebo budúce subjekty, organizačné zložky. Akčný plán ale nerieši, nereflektuje rozmer zdrojov, t.j. či na dané opatrenia, aktivity sú/budú reálne alokované finančné zdroje a najmä, či na dané opatrenia budú na strane dostatočné ľudské zdroje.

**Typ pripomienky:** Zásadná

**Požiadavka, návrh:** Požadujeme do akčného plánu doplniť opatrenia, ktorých cieľom bude zabezpečenie potrebných odborných interných ľudských zdrojov na strane verejnej správy. Opatrenia by mali dať aj jasnú odpoveď na to aké pozície a v akom čase budú v rámci verejnej správy potrebné.

**Pripomienka č. 16**

**Kapitola, časť dokumentu:** 3. Zlepšíme schopnosti verejnej správy inovovať a využívať údaje v prospech občanov

**Konkrétna textácia:**

**Znenie pripomienky:** Viacero opatrení Akčného plánu je nadrezortného charakteru. Je známe, že v rámci verejnej správy SR existuje silný rezortizmus. Akčný plán vo svojich opatreniach nereflektuje túto skutočnosť a neplánuje opatrenia na zníženie rezortizmzu.

**Typ pripomienky:** Zásadná

**Požiadavka, návrh:** Požadujeme do akčného plánu doplniť opatrenia, ktoré budú minimalizovať rezortizmus.

**Pripomienka č. 17**

**Kapitola, časť dokumentu:** 3.1 Údaje vo verejnej správe

**Konkrétna textácia:** Existujú tri základné dôvody, pre ktoré je možné byť optimistický, že v krátkodobom horizonte sa podarí dosiahnuť výsledky:

**Znenie pripomienky:** Nezdielame rovnaký optimizmus. Vidíme aktuálne tieto problémy:

- aktuálne nie sú známe žiadne výsledky optimalizačných projektov financovaných z EVS. Nie je možné posúdiť, či daná aktivita má prínos alebo nie,

- vo verejnej správe musia byť ľudské zdroje, ktoré rozumejú novým technológiám a rozumejú ich možným aplikáciám. Aktuálne nie je jasné aké pozície sú vo verejnej správe potrebné napr. aktuálne, o rok, o 2 roky a pod. vo vzťahu k riešeným, plánovaným témam a opatreniam akčného plánu

Na základe vyššie uvedeného usudzujeme, že základom pre celú túto kapitolu akčného plánu sú najmä kvalitné ľudské zdroje na strane verejnej správy, kontinuita opatrení a aktivít.

**Typ pripomienky:** Zásadná

**Požiadavka, návrh:** Požadujeme upraviť textáciu v akčnom pláne v zmysle pripomienky. Zároveň ako už bolo vyššie uvedené požadujeme doplniť opatrenia, ktorých cieľom bude zabezpečenie potrebných odborných interných ľudských zdrojov na strane verejnej správy. Opatrenia by mali dať aj jasnú odpoveď na to aké pozície a v akom čase budú v rámci verejnej správy potrebné.

**Pripomienka č. 18**

**Kapitola, časť dokumentu:** 3.1.4 Otestujeme využitie blockchain technológie vo verejnej správe v pilotných projektoch

**Konkrétna textácia:**

**Znenie pripomienky:** Z doteraz vykonaných konzultácií s expertami na technológiu blockchain sme nenašli žiadny konkrétny scenár, v ktorom by bolo nasadenie tejto technológie vo verejnej správe efektívne. Blockchain pritom predstavuje iba konkrétnu technológiu, pre ktorú vždy platí, že jej použitie nie je cieľom samo o sebe, ale iba nástrojom, ktorý má byť použitý tam, kde je to vhodné. Viaceré „prípady použitia“ uvedené v tomto opatrení sú mimoriadne naivné, a možnosti ich realizácie zrejme autor opatrenia nemá nijako domyslenú, napr. „spracovanie a zdieľanie zdravotnej dokumentácie“.

Žiadame preto túto úlohu z dokumentu odstrániť.

**Typ pripomienky:** Zásadná

**Požiadavka, návrh:** Požadujeme opatrenie odstrániť.

**Pripomienka č. 19**

**Kapitola, časť dokumentu:** 3.2 Inovácie vo verejnej správe

**Konkrétna textácia:** Jedným z kľúčových problémov je proces verejného obstarávania, ktorý je náročný na prípravu aj z dôvodu absencie administratívnych kapacít spôsobilých pripraviť adekvátny opis predmetu zákazky, je sprevádzaný prieťahmi spojenými s uplatnenými revíznymi postupmi zo strany záujemcov a uchádzačov, čo spôsobuje enormnú časovú záťaž, keď nadlimitná zákazka verejného obstarávania od jej prípravy až po uzavretie dodávateľskej zmluvy môže trvať až 12 mesiacov.

**Znenie pripomienky:** Upozorňujeme, že uvedené nie sú primárne nedostatky procesu a zákona o VO.

Zákon o VO je pomerne voľný a flexibilný. Problémy vidíme úplne niekde inde:

- nedostatočné a nie dostatočne kvalifikované ľudské zdroje na strane verejnej správy,

- nevyužívanie inštitútov zákona o VO ako napr. PTK, inovatívne formy obstarávania, ktoré minimalizujú a predchádzajú spomínaným nedostatkom,

- nákupy zo strany verejnej správy nereflektujú situáciu na trhu. Treba si uvedomiť, že trh má určitú absorpčnú schopnosť a táto by mala byť reflektovaná pri VO napr. objemom VO a pod.,

- procesy pri VO financovaných z EÚ zdrojov sú prísnejšie ako pri VO finnancovaných zo štátneho rozpočtu.

**Typ pripomienky:** Zásadná

**Požiadavka, návrh:** Požadujeme predmetnú textáciu upraviť v zmysle pripomienky alebo predmetnú textáciu vypustiť.

**Pripomienka č. 20**

**Kapitola, časť dokumentu:** 3.2.1 Zjednodušíme a inovujeme procesy verejného obstarávania

**Konkrétna textácia:**

**Znenie pripomienky:** Navrhované opatrenia riešia primárne procesnú, administratívnu stránku VO. Opatrenia neriešia nedostatky spojené s kvalitatívnou stránkou VO.

**Typ pripomienky:** Zásadná

**Požiadavka, návrh:** Požadujeme konkretizovať kvalitatívne zmeny, odporúčania, opatrenia v procese VO. Jasne definovať súčasné problémy, potreby a následne definovať v spolupráci s UVO opatrenia.

**Pripomienka č. 21**

**Kapitola, časť dokumentu:** 3.2.6 Umožníme nové príležitosti pre podnikanie a inovácie verejných služieb pomocou open API

**Konkrétna textácia:**

**Znenie pripomienky:** Predmetné opatrenie ako väčšina opatrení v akčnom pláne je veľmi “high level” úrovne. Predmetné opatrenie z hľadiska výstupov a sledovania pokroku je potrebné rozpracovať v detailnejšej granularite, napr. vybudovanie API GW, publikovanie API jednotlivých IS VS, podpora a motivácia OVM k publikovaniu svojich API napr. cez dopytové výzvy a pod. Táto pripomienka sa týka všetkých opatrení v rámci akčného plánu.

**Typ pripomienky:** Zásadná

**Požiadavka, návrh:** Požadujeme jednotlivé opatrenia akčného plánu rozpracovať do väčšej granularity, rozdeliť na viacero samostatných opatrení, aby sa zabezpečila lepšia exekutíva a odpočet akčného plánu.

**Pripomienka č. 22**

**Kapitola, časť dokumentu:** Prehľad navrhovaných opatrení

**Konkrétna textácia:**

**Znenie pripomienky:** Prehľad navrhovaných opatrení považujeme za nedostatočný. V zmysle a iných pripomienok je potrebné do prehľadu doplniť ďalšie rozmery a tak poskytnúť viacrozmerný pohľad a plnohodnotnú roadmapu k akčnému plánu. Chýbajú informácie:

- či sa už opatrenie realizuje alebo nie,

- definícia konkrétnych výstupov z opatrení a termínov ich plnenia,

- logické a technické súvislosti a závislosti medzi jednotlivými opatreniami.

**Typ pripomienky:** Zásadná

**Požiadavka, návrh:** Požaduje sa prepracovať prehľad navrhovaných opatrení v zmysle pripomienky.

**Pripomienka č. 23**

**Kapitola, časť dokumentu:** 2Vytvoríme základy pre moderné digitálne a údajové hospodárstvo a pre digitálnu transformáciu širšej ekonomiky

**Konkrétna textácia:**

**Znenie pripomienky:** Pri téme centier digitálnych inovácií sa hovorí o ich vytváraní. Požadujeme, aby sa tu, ako aj v iných častiach dokumentu používal rovnaký jazyk a spomínala sa podpora štátu, nie vytváranie. Nemáme v SR kapacity vytvárať niečo, po čom nie je dopyt a nie je sú k dispozícii ľudské zdroje. V tejto oblasti už začalo fungovať združenie Slovak-AI či AI-SK, preto netreba váhať a spomenúť ho priamo v dokumente.

**Typ pripomienky:** Zásadná

**Požiadavka, návrh:** Požadujeme úpravu textácie v zmysle pripomienky, nakoľko vytváranie inštitúcii alebo programov, po ktorých nie je zo strany „stakeholderov“ reálny dopyt, sa zvyčajne končí negatívne – finančné zdroje minuté zbytočne, neefektívne, plýtvanie ľudským kapitálom na niečo, čo nemalo význam a väčšinou vysoko netransparentné alokovanie zdrojov, ktoré navyše často končí vracaním prostriedkov z verejného rozpočtu SR späť do Bruselu.

**Pripomienka č. 24**

**Kapitola, časť dokumentu:** 2Vytvoríme základy pre moderné digitálne a údajové hospodárstvo a pre digitálnu transformáciu širšej ekonomiky

**Konkrétna textácia:**

**Znenie pripomienky:** Vetu z opatrenia navrhujeme doplniť nasledovne:

~~Jedným z opatrení~~ Medzi opatrenia, ktoré by ~~pomôžu pomôcť~~ mohli už z krátkodobého pomôcť, sú hľadiska je úprava legislatívy a zvýšený tlak regulátora smerom k podpore zdieľania existujúcej infraštruktúry a následne aj v prospech rýchlejšieho a bezproblémovejšieho budovania optický sietí.

**Typ pripomienky:** Zásadná

**Požiadavka, návrh:** Požadujeme upraviť textáciu v zmysle pripomienky, nakoľko v SR sú optické trasy, o ktoré je vysoký záujem zo strany podnikateľov, avšak majitelia nie sú ochotní ju zdieľať vôbec, alebo za finančných podmienok, ktoré nie sú prijateľné a sú teda len formálne. Legislatíva existuje, ale regulátor zlyháva vo vymáhaní povinností. Bolo by chybou budovať paralelnú infraštruktúru tam, kde už existuje.

**Pripomienka č. 25**

**Kapitola, časť dokumentu:** 2Vytvoríme základy pre moderné digitálne a údajové hospodárstvo a pre digitálnu transformáciu širšej ekonomiky

**Konkrétna textácia:**

**Znenie pripomienky:** Požadujeme doplniť nasledovný bod do popisu nedostatkov súčasného stavu:

- Nedostatočná koordinácia a definovanie kompetencií medzi orgánmi štátnej správy a samosprávami pri aplikovaní platnej legislatívy a realizácii národných stratégii v oblasti budovania digitálnej infraštruktúry

**Typ pripomienky:** Zásadná

**Požiadavka, návrh:** Požadujeme upraviť textáciu v zmysle pripomienky, nakoľko samosprávy si všeobecne uzurpujú kompetencie, ktoré im legislatívne neprináležia a regulujú výstavbu alebo investície do infraštruktúry spôsobom, ktorý je často protizákonný (schvaľovanie VZN v rozpore so zákonom), prípadne konajú v rozpore s národnou stratégiou (limitovanie výstavby, prípadne upgradu technológií nevyhnutných na uplatňovanie „smart riešení“/5G služieb). V tomto smere odporúčame dať strategickú prioritu revízii Zákona o výstavbe a územnom plánovaní, ako aj reforme verejnej správy. V opačnom prípade nebude možné akékoľvek strategické rozhodnutia a plány realizovať v praxi a štát sa nakoniec môže dostávať na miestnej úrovni do konfliktu s verejnosťou. Rovnako platí, že Úrad pre reguláciu elektronických komunikácií by sa mal v tejto oblasti viac zasadzovať za dodržiavanie regulácie a aktívne vstupovať do procesov na miestnej úrovni. Napríklad pri schvaľovaní VZN.

**Pripomienka č. 26**

**Kapitola, časť dokumentu:** 2.1.3 Podporíme opatrenia z Akčného plánu 5G pre Európu a Cestovnej mapy 5G z Tallinu mať do roku 2020 pokryté jedno veľké mesto 5G pripojením

**Konkrétna textácia:**

**Znenie pripomienky:** Požadujeme doplneni vety nasledovne: Štát si uvedomuje, že vitálnym predpokladom na rozvoj tejto technológie je tiež koordinované a čo najskoršie uvoľnenie pásma 700MHz a jeho následné efektívne pridelenie podnikom k doposiaľ uvoľneným a prideleným 3,5GHz a 3,7GHz, resp. iným vhodným.

**Typ pripomienky:** Zásadná

**Požiadavka, návrh:** Požadujeme úpravu textácie v zmysle pripomienky, nakoľko uvoľnenie pásma je nutný predpoklad, jeho pridelenie aktérom trhu je podstatná vec problému.

**Pripomienka č. 27**

**Kapitola, časť dokumentu:**

**Konkrétna textácia:**

**Znenie pripomienky:** Požadujeme medzi opatrenia o zdaňovaní pridať tému férového zdaňovania všetkých aktérov digitálnej ekonomiky, najmä pokiaľ ide o poskytovanie služieb elektronických komunikácií. Keďže od tradičných poskytovateľov (telko operátori) sa očakáva pokračovanie v investovaní a vynovovaní infraštruktúry, musí byť zabezpečené, že spoločnosti poskytujúce rovnaké služby na tejto infraštruktúre (prenos hlasu, obrazu, správ a aplikácii – tzv. OTT služby / platformy) budú za využívanie infraštruktúry platiť alebo iným spôsobom sa podieľať na nákladoch systému (zdanenie a pod). Môže sa totiž stať, že platformy začnú natoľko preberať úlohu operátorov, že tí nebudú cítiť ďalšiu motiváciu investovať a štát stratí partnerov k spolupráci.

**Typ pripomienky:** Zásadná

**Požiadavka, návrh:** Požadujeme upraviť textáciu v zmysle pripomienky.

**Pripomienka č. 28**

**Kapitola, časť dokumentu: celý dokument**

**Konkrétna textácia:**

**Znenie pripomienky:** Predmetný dokument, ani Stratégia digitálnej transformácie SR nie sú v súlade s dokumentom Metodika a inštitucionálny rámec tvorby verejných stratégií, vypracovaný ÚPVII <https://www.vicepremier.gov.sk/sekcie/investicie/narodny-investicny-plan/vladne-materialy/metodika-a-institucionalny-ramec-tvorby-verejnych-strategii/index.html>

**Typ pripomienky:** Zásadná

**Požiadavka, návrh:** Požadujeme predmetné dokumenty prepracovať v zmysle dokumentu Metodiky a inštitucionálny rámec tvorby verejných stratégií.